‘ব্লু হোয়েল’র অবসাদ না কি কুমির-ডাঙার আহ্লাদ! সেদিনের ছেলেবেলার বৃষ্টিভেজা ফুটবল না কি আজকের কম্পিউটার গেমস ‘ফিফা-১৭’! 
আশি এবং নব্বইয়ের দশকের সঙ্গে একালের ছেলেবেলার পার্থক্যই এবারের পুজোর থিম বালি দেশবন্ধু ক্লাবে। থিমের নাম ‘ডিজনিল্যান্ড’।
পুজো কমিটির সদস্য সৈকত রায় জানালেন, বিভিন্ন প্রজন্মের ছেলেবেলার বদল দেখাতে ক্যালিফোর্নিয়ার ‘ডিজনিল্যান্ড’ তৈরি করাচ্ছেন তাঁরা। বললেন, ‘‘আমাদের ছোটবেলা আর এখনকার ছোটবেলার মধ্যে আকাশ-পাতাল পার্থক্য। এখনকার শিশুমন কীভাবে বেড়ে ওঠে, আর আগের প্রজন্মের সঙ্গে সেই বেড়ে ওঠার পার্থক্য কতটা, তা-ই দেখাতে চেয়েছি আমরা।’’
বালি দেশবন্ধু ক্লাবের পুজো এবার ৭১ বছরে পড়ল। এক দুপুরে গিয়ে দেখা গেল গঙ্গার পাড়ে ক্লাবের মাঠে চলছে মণ্ডপ তৈরির কাজ। পুজো কমিটির সম্পাদক কুন্তল কাঁড়ার জানান, ১৪০ ফুট চওড়া ৪৫ ফুট লম্বা মণ্ডপ বানানো হচ্ছে ক্যালিফোর্নিয়ার ‘ডিজনিল্যান্ডে’র আদলে। ছেলেবেলা যাপনের নানান দৃশ্য ফুটিয়ে তুলতে মণ্ডপের ভিতরে থাকছে নকল সাইকেল, খেলার মাঠ, কম্পিউটার চালিত ‘প্লে স্টেশন’। থাকছে নকল সিনেমাহল’ও।
কুন্তল জানান, মণ্ডপের শুরুতেই দেখানো হচ্ছে, অতীতের ছেলেবেলা। এরপর থাকছে, অতীতের সঙ্গে এখনকার ছেলেবেলার পার্থক্য। শেষভাগে প্রতিমা। নতুন শৈশবযাপন কীভাবে শিশুমনে হিংসা আর অবসাদ বাড়াচ্ছে তা-ও দেখানো হবে! কুন্তল বলেন, ‘‘নানান সমীক্ষায় দেখা গিয়েছে শিশুমনে হিংসা ক্রমবর্ধমান। বহু বিশেষজ্ঞেরাই এর জন্য গণমাধ্যমকে কাঠগড়ায় তুলছেন। কিন্তু, শুধু অত্যাধিক গ্যাজেট নির্ভরতাও শিশুমনে হিংসা এবং অসবাদবৃদ্ধির কারণ।’’
বালি দেশবন্ধু ক্লাবের মতোই হাওড়ার অন্যতম সালকিয়া স্কুল রোডের ঘাসবাগান স্পোর্টিং ক্লাবের পুজো। এই পুজোর অন্যতম আকর্ষণ নবদুর্গা। পুজো কমিটির সাধারণ সম্পাদক অনিল সিংহ জানালেন, এবার হাওড়ার সবচাইতে বড় দুর্গা তৈরি করছেন তাঁরা। একেবারে প্রথমে থাকবে ৩৫ ফুটের দুর্গা। তার পিছনে থাকছে পাহাড়়ের আদলে তৈরি মণ্ডপ। সেই মণ্ডপেই থাকছে নবদুর্গা। অনিল বলেন, ‘‘আমাদের নবদূর্গা বিখ্যাত। সেইসঙ্গে বড় দুর্গাও এবার অন্যতম আকর্ষণ।’’